Lantana 

Il film dal mais da Curdin Fliri

Ina dunna svanescha.
Quatter nozzas vegnan entretschadas en ina rait d'amur, engion, sex e mort.
Tuts na vegnan betg a surviver.

LANTANA è in drama psicologic che sa confunda cun ils temas amur, infidelitad e disfidanza. I sa tracta dals sbagls che nus faschain da las consequenzas che nus patin e da la fadia che nus dain per empruvar da meglierar chaussas. Il policist Leon (Anthony La Paglia) survegn l'incumbensa da retschertgar la scumparsa misteriusa d'ina autura renumnada (Barbara Hershey). Sper sia lavur al turmenta er anc sia infidelitad envers sia dunna (Kerry Amstrong) la conscienza. Cun scuvrir toc per toc il cas da l'autura vesa el adina pli profund en las relaziuns dals pèrins enturn el che n'èn betg uschè perfetgas sco pretendidas. Mintgin e mintgina ha insatge da zuppentar, vegn suspectà, è culpabel. Ils secrets e las manzegnas sa cruschan cun las retschertgas da Leon ed al mussan ina via or da si atgna crisa. La tschertga da la vardad e da sia fortuna persunala è plain misteris - misteris uschè spess e spinus sco la bostgaglia da lantana.

La bostgaglia da lantana vegn avant in Australia. Da là vegn er quest film. LANTANA è fatg dal producent Jan Chapman (The Piano) ed è vegnì scrit da l'autur Andrei Bovell tenor il cudesch "Speaking in Tongues".
La reschia ha manà Ray Lawrence. Il film ha gia gudagnà 7 Soccas australians. Tar nus è quest film en ils kinos davent dals 14 da november.